(আমি এই প্রসঙ্গটা বোঝার জন্য একদিন আনিসুজ্জামান স্যারের শরণাপন্ন হয়েছিলাম। ফোন করে প্রশ্নটার উত্তর জানতে চাওয়ায় তিনি বললেন, ওভাবে বলা যাবে না, তুমি একদিন বাসায় এসো। একদিন ফোন করে সকাল আটটায় আনিসুজ্জামান স্যারের বাসায় গেলাম। তিনি আমাকে দেখে বললেন, ওহ, তুমি এসেছ? বসো। আমি স্যারকে আমার সেই প্রশ্নটা করলাম। বললাম, স্যার, ছফা ভাই তো রাজ্জাক স্যারকে মুসলমানদের প্রতিনিধি মনে করেন। আপনিও এ ব্যাপারে তাই মনে করেন? তাই যদি সত্যি হয়, তাহলে নাজমুল করিম, রবি গুহ ও সরদার ফজলুলকে তিনি এত আদর করতেন কেন? কেন তাদের নিজ হাতে রান্না করে খাওয়াতেন? কেনই বা নিজের আলমারি থেকে বই দিতেন? মুনীর চৌধুরী গ্রেফতার হবার পর তিনি জেলখানায় দেখতে গেছেন। তিনি তো কমিউনিস্ট ছিলেন। তাহলে মুনীর চৌধুরীকে নিয়ে তিনি ভাবতে যাবেন কেন? নানা জায়গা থেকে ঢাকা বিশ্ববিদ্যালয়ের জন্য ভালো ভালো শিক্ষক খুঁজে আনতেন? সেখানেও তিনি কোনো সম্প্রদায়ের ধার ধারতেন না। আমার কথা আনিসুজ্জামান স্যার মনোযোগ দিয়ে শুনলেন। তিনি বললেন, তুমি তো একটা গুরুত্বপূর্ণ বিষয় ভেবেছ। এমন করে তো কখনো বিষয়টা ভেবে দেখিনি। তাই তো রাজ্জাক স্যারকে সাম্প্রদায়িক ভাবাটা ঠিক হবে না। তিনি কোনোভাবেই সাম্প্রদায়িক ছিলেন না। তাঁকে সম্প্রদায়গতভাবে চিন্তা করা ঠিক হবে না।)